বাংলাদেশ খাদ্যে (কৃষি, মৎস্য, প্রাণিজ আমিষ) স্বয়ংসম্পূর্ণতা অর্জনের পর স্বল্প পরিমাণে হলেও রপ্তানিকারক দেশের মর্যাদা লাভ করেছে। সকলের পুষ্টি নিরাপত্তা নিশ্চিত করে স্বাস্থ্যসম্মত নিরাপদ ফল ও সবজি উৎপাদনের ওপর সর্বাধিক গুরুত্ব দিয়ে কৃষিখাতে বায়োটেকনোলজি, সমন্বিত বালাই ব্যবস্থাপনা, উত্তম কৃষি ব্যবস্থাপনা, সুষম সার ব্যবস্থাপনা, কৃষিক্ষেত্রে যান্ত্রিকীকরণ, মাটির স্বাস্থ্য রক্ষা ইত্যাদি প্রযুক্তি ব্যবহার করে রাসায়নিক ব্যবহার কমিয়ে আনা হচ্ছে। এছাড়া ফসল সংগ্রহোত্তর ব্যবস্থাপনা উন্নয়ন করে পুষ্টি গুণাগুণ অক্ষুণ্ন রেখে প্রক্রিয়াজাতকরণ ও বাজারজাতকরণের ওপর গুরুত্ব দেয়া হচ্ছে। পরিবর্তিত জলবায়ুতে চাষ উপযোগী বায়োফর্টিফিকেশনের মাধ্যমে বিভিন্ন প্রয়োজনীয় খাদ্যোপাদান সমৃদ্ধ এবং রোগ প্রতিরোধী ফসলের জাত উদ্ভাবন করে জনগণকে পুষ্টিসমৃদ্ধ খাদ্য প্রাপ্তির ব্যবস্থা গ্রহণ করা হয়েছে।